Пърси Биш Шели
Есен
Погребална песен

Превод от английски: Илия Люцканов, 1959

chitanka.info

Слънцето закри лъчи; вятърът студен бучи;

голи клоните стърчат, а цветята вече мрат.

        Ето, старата година

се приготвя за смъртта: ложе в мъртвите листа

        тя застила и мълчи!

        От октомври до април,

        вие, месеци, тръгнете,

        всеки мрачен и унил,

        тъжни дрехи навлечете!

        Хайде, месеци, плачете

        след ковчега — седем сина

        на покойната година!

Като призраци мъгляви вий над гроба неин бдете!

Леден дъжд вали, вали над реките придошли;

гръмотевицата вяло тътне, сякаш е клепало

        за годината умряла.

Лястовици отлетяха; гущерите се прибраха

        под шубраци и скали.

        Вие, месеци, тръгнете.

        Сиви дрехи наметнете!

        Светлите ви братя знаят

        да се радват, да играят.

        Вие, хълцаща дружина,

        изпратете я, седмина,

        с болка, мъртвата година!

Със сълзи, сълзи безкрайни, гроба неин оросете!

1820

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.